Ondertekeningsformulier vir Ouderlinge en Diakens

###### (Acta 1967:154-155)

Ek, die ondergetekende ouderling / diaken van die Gereformeerde Kerk N.N. verklaar opreg en met 'n goeie gewete voor die Here met hierdie handtekening van my dat ek van harte gevoel en glo dat al die artikels en stukke van die leer wat vervat is in die Drie Formuliere van Eenheid van die Gereformeerde Kerke in Suid-Afrika in alles met die Woord van God ooreenkom.

Ek beloof daarom dat ek, volgens die eis van my amp, die voornoemde leer getrou sal handhaaf, verdedig en bevorder, sonder om iets daarteen openlik of in die geheim, direk of indirek te doen, te leer of te skrywe en dat ek alle dwalinge wat teen hierdie leer stry, sal teëstaan, weerlê en help om dit uit die kerk te weer. Verder beloof ek om enige bedenkinge wat ek teen hierdie leer of teen sekere punte daarvan mag hê, eers aan die kerkraad bekend te maak om daaroor ondervra te word, terwyl ek beloof om my gewilliglik te onderwerp aan die oordeel van die kerkraad volgens die bepalings wat daarvoor in die kerkorde gestel is.

En as die kerkraad te eniger tyd om gewigtige redes, ter wille van die eenheid en die suiwerheid van die leer, dit nodig mag ag om van my 'n nadere verklaring van my gevoele oor enige punt van bogenoemde leer te vra, beloof ek dat ek altyd daartoe bereid sal wees.

Ek behou egter vir myself die reg van appèl as ek miskien meen om deur die uitspraak van die kerkraad verongelyk te wees, met dien verstande dat ek gedurende die tyd van appèl my sal onderwerp aan die uitspraak van genoemde vergadering.